Notum sit presentibus et futuris quod ego, Sado de Patingiis, iter Hierosolymitanum aggrediens, laude et assensu Agnetis uxoris mee, pro anime mee et antecessorum meorum remedio, Deo et beate Marie de Charitate et monachis ibidem Deo famulantibus, in puram et perpetuam donavi eleemosynam, in terragio de Garnaut et consuetudinibus ejusdem terre, dimidium modium siliginis et dimidium modium avene ad festum beati Germani annuatim. In hac eadem eleemosyna, ecclesie de Charitate omnimodam justitiam et bladeaream quam habebam apud Montemperret et apud Breo concessi in perpetuum. Insuper, ab ulmo de Sarue usque Ligerim, in omnibus aquis usuarium piscandi, gurgitem Flaclard in pitanciam eleemosynarii donavi. Preterea in mea parte nemoris communis, infirmario de Charitate usuarium suum ad duos asinos imperpetuum donavi. Hanc donationem et eleemosynam feci in pleno capitulo de Charitate, videntibus et audientibus ex parte monachorum Guillelmo priore de Charitate, Hugone suppriore, Iterio infirmario, Hugone eleemosynario. Ex parte mea hujus rei testes sunt, Guido Garaut, Joannes, Japhardus, Chaudero, Hugo Suavis, Rodultus prepositus de Chantillo, Gerardus Baudini, Guarnerius Morandi, Gaufridus et Andreas, Mincetus prepositus de Charneia, Hugo de Beffiis, Guillelmus Saneveti, Gilo Blanchet, et multi alii. Quod ut duret inviolabiliter, presens scriptum meo sigillo roboravi, anno Verbi incarnati millesimo ducentesimo, mense junio.